Nefka-d timuɣliwin n imnadiyen ɣef tewsit-agi n tsekla, seg waya nessaweḍ nefka-d tabadut-is s tmuɣli-nneɣ. Syin nekcem ɣer tullist taqbaylit, nefka-as tabadut, nemmeslay-d daɣen ɣef tlalit d unerni-is, syin nefka-d kra n wammuden n tullisin yuran seg 1998 ar 2023, nefka-d daɣen amgired i d-yettilin gar tewsit n tullist d tewsit n wungal, am wakken d-nefka amgired gar tewsit n tullist d tmacahut. Syin nuɣal ɣer tmiḍrant tis snat i ɣef ibedd usentel-nneɣ (tasensiwelt), i ɣen-yessawḍen ɣer tesleḍt n yeḍrisen i nefren deg unadi-nneɣ akken ad d-nbeggen tawsit-nsen, nefka-d tabadutis, syin nesbadu-d tasiwelt d iferdisen isiwlanen i ɣef tbedd tsiwelt (amsawal, innaw asiwlan, addaden n tsiwelt, iwudam, akud, adeg, aglam).